Harmadszori nekirugaszkodásra végre megtartották az V. összehívású megyei tanács 28. plenáris ülését. A maratonira sikeredett tanácskozáson egyértelműen kirajzolódott: a képviselőtestületen belül palotaforradalomra, még pontosabban, háttéralkuk sorozatára került sor az utóbbi napokban.
Az egész ülésszak alatt érezhető volt, noha senki nem mondta ki, hogy felbomlott a korábbi ún. nagykoalíció, s egy új  a Nasa Ukrajina és a BJUT képviselőiből álló  formáció jött létre. Már akkor nyilvánvalóvá vált, változás lóg a levegőben, amikor az újonnan felállított megyei közigazgatás kérése  hogy míg nem tanulmányozzák kellőképpen a beterjesztések jellegét, addig a vagyonnal kapcsolatos kérdéseket vegyék le a napirendről  ellenére, a Nasa Ukrajina képviselőinek javaslatára a bjutosok aktív támogatása mellett több ilyen jellegű kérdést napirendre tűztek.
Ugyancsak a háttéralkut erősítette meg, hogy míg korábban a megye vezetése és a Nasa Ukrajina képviselőcsoport kézzel-lábbal hadakozott, hogy a BJUT az ő listáján mandátumhoz jutott, de az önálló Batykivscsina frakcióba tömörült 14 személy képviselőségét megszüntessék, s helyükre a saját lista hátrábbi fertályában szereplő illetők kerüljenek be, most ezek a személyek "csont nélkül" letehették az esküt, foglalhatták el a helyüket a batykivscsinások által kiürített padsorokban. Az i-re a pont akkor került fel, amikor a két frakció ismét összezárt, és az időközben elhalálozott Mihajlo Martin helyett Andrij Szerbajlo bjutos frakcióvezetőt választották meg a megyei tanács első elnökhelyettesévé. A régiósok ekkor kaptak észbe, s csupán annyit sikerült elérniük, hogy  ismét az előbbi két formátum javaslatára  ne váltsák le a költségvetési bizottság régiós elnökét.
A képviselők elfogadták a megye költségvetését, illetve hivatalos levélben fordultak Kijevhez, melyben arra kérik az ország vezetőit, ne engedélyezzék menekülttáborok építését Kárpátalja területén. Ebben a kérdésben, konkrétan említve a derceni-fornosi helyzetet, az UMDSZ/UMDP képviselői is benyújtottak egy beadványt.
Egyesek tudni vélik, mi lesz a következő lépése a valamikor esküdt ellenség, összességében a 90 fős megyei tanácsban 55 képviselővel rendelkező két pártnak. A tervek szerint Mihajlo Kicskovszkij lemond, s a megyei tanács élére Ivan Balogát, a megyei közigazgatás nemrég menesztett egykori első elnökhelyettesét választanák meg.